
Észak-Írország - Egy újabb "Troubles" küszöbén?

Az elmúlt években számos olyan esemény történt, amelyek kimagasló figyelmet kaptak a tudományos életben és a médianyilvánosságban. Azonban részben ez is elvonta a figyelmet Észak-Írországról, ahol az utóbbi évtizedben, különösen az Egyesült Királyság az Európai Unióból történő kilépése után jelentős mértékben fokozódott az instabilitás és a radikalizálódás. Az 1998 nagypéntekén aláírt belfasti egyezmény által ígért békés jövő képe megdőlni látszik.
Kutatási előfeltételezéseim (hipotézisek) Észak-Írország külső- és belső biztonsági környezetét befolyásoló tényezőire vonatkoznak különös tekintettel: a Brexit társadalmi és politikai hatásaira; a szektariánus ellentét mellett megjelenő gazdasági, társadalmi és politikai problémákra; valamint az erősödést mutató disszidens félkatonai szervezetkere.
Dolgozatom első részét az ír történelem bemutatására szánom, amely során elemzésre kerül a Troubles (1969-1998) korszaka is. A periódus lezárása utáni konszolidáció sikereivel és kudarcaival folytatom. Rávilágítok a legnagyobb befolyással bíró pozitív és negatív trendekre az Ír-sziget északi részén. Ezt követően a Brexit következményeivel foglalkozom mind a brit, mind az észak-ír politikai és társadalmi színtéren.
A jelenleg is működő félkatonai szervezetek közül bemutatom a legfontosabb csoportokat. Kitérek azok tipikus működési módjaira, társadalmi-politikai támogatottságára és egyes meghatározó akcióira. Ezt követően katonaszociológiai elemzések felhasználásával taglalom azokat a tényezőket, amelyek hajlamosíthatják a fiatalokat a radikalizmus felé fordulásra.
Az utolsó fejezetben beazonosítok több lehetséges forgatókönyvet Észak-Írország és Nagy- Britannia számára. Ezen szcenáriók validitását különböző releváns trendekkel és statisztikákkal támasztom alá a biztonság katonai, társadalmi, politikai és gazdasági szektorait figyelembe véve. Leírást adok a lehetséges jövőképek esetleges hatásairól, a köztük lévő kapcsolatról, illetve a negatív következmények elkerülésének módjairól.
Az általam felállított hipotézisek igazoltságának vizsgálatát követően dolgozatom kutatásai eredményei várható hasznosságának latolgatásával, továbbá megoldási lehetőségek felvázolásával zárom.
 



